Umsóknir um menningarstyrki fyrir tæpar 100 milljónir Fyrr í vetur auglýsti Menningarráð Vesturlands eftir styrkumsóknum vegna annars starfsárs ráðsins og rann umsóknarfrestur út í byrjun janúar . Samtals bárust ráðinu 104 umsóknir alls að upphæð 98.314.505 kr . Til úthlutunnar eru 23 milljónir króna . Stjórn Menningarráðs fer nú yfir umsóknir og næstkomandi mánudag , er að sögn Elísabetar Haraldsdóttur menningarfulltrúa Vesturlands , stefnt að úthlutun við athöfn á Akranesi . Viðstödd verða ráðherrar menntamála , Þorgerðar Katrín Gunnarsdóttir og samgönguráðherra , Sturla Böðvarsson . Elísabet Haraldsdóttir segir að í ár hafi sérstök áhersla verið lögð á aðkomu ungs fólks að listum og menningu , sérstaklega þeirra sem stunda listnám eða hafa lokið því . Þá er sérstakt tillit tekið til umsókna sem byggja á samstarfi milli tveggja eða fleiri aðila , byggðarlaga eða listgreina og nýsköpun á sviði lista og menningarstarfs . Sérstakt vægi fá verkefni sem miða að fjölgun starfa , verkefni sem draga fram sérstöðu hvers svæðis og verkefni sem gera sögustaði , listaverk og aðra menningartengda staði sýnilega . Menningarráð hefur að meginmarkmiði að auka við núverandi menningarstarf á svæðinu . Tilgangur styrkjanna er , skv. samningi sveitafélaga á Vesturlandi , menntamálaráðuneytis og samgönguráðuneytis , að efla menningarstarfsemi á Vesturlandi .